רחמים בדמות גולדי
**אופירה רחמים** (נולדה ב-10 במאי 1974) היא קומיקאית, שחקנית, יוצרת ותסריטאית ישראלית.

ביוגרפיה
--------

אופירה רחמים נולדה וגדלה בשיכון בקסטל, ירושלים. לאביה הייתה מסעדה בשוק בשנות השמונים; הוא פשט את הרגל, והמשפחה נקלעה לעוני, אך תמיד טיפחו את חלומותיהם ושאיפותיהם של הילדים. מגיל 12 עד גיל 24 עבדה כליצנית. בגיל 16 כיכבה בתפקיד קומי ראשי ב"ביקור הגברת הזקנה", הפקה משותפת של תיאטרון החאן ותיכון ליד"ה, לצידו של אבי יששכרוף.

רחמים למדה בבית הספר לאומנויות הבמה בית צבי. במהלך הלימודים, בגיל 24, לקחה אותה מורתה לקולנוע רוני קיי לשחק בסדרה זבנג!, אותה ביימה בטלוויזיה (בערוץ 2). "זבנג!" מבוססת על סדרת הקומיקס בשם זה פרי עטו של אורי פינק. בגיל 25 זכתה בתפקיד בסרט הקולנוע מרס תורכי, בבימויו של עודד דוידוף, שבו גילמה את דמותה של כהן, בלשית המשטרה שפותרת את התעלומה.

מאז 1999 ועד היום (2014) מופיעה במופע סטנד-אפ משלה בצוותא.

בשנת 2000 התחתנה רחמים עם השחקן אלכס אלפנבאום, איתו הקימה את תיאטרון ילדים "פונפון" שפועל עד היום; רחמים כותבת ואלכס מופיע. הזוג נפרד והם מגדלים יחד את בנם גיל. יוצרת תסריטאית ומפיקה שותפה של "קוראים לי אלכס" (2008), דיוידי לילדים – מיטל בגן הירוק. (בהשתתפות גיא ברכה ומיטל סלקמון רטן).

ב-2003 הנחתה את שעשועון המתיחות "יצאת גדול", ששודר בערוץ 10 בבימויו של בן בכר וכן שיחקה באותה שנה בסדרה "טיפול נמרץ" לצד מיכל ינאי תפקיד נוסף שנתנה לה הבמאית רוני קיי.

שיחקה בדרמת הטלוויזיה הקומית "משכנתא" (2004), בבימוים של טל גרניט ושרון מימון, בה גילמה את דמותה של אישה שמשמשת אם פונדקאית בשוק השחור. איתה שיחקו זאב רווח, הילה סורג'ון פישר ואוולין הגואל.

רחמים כתבה וביימה את מופע הבידור "אין לי זמן" בכיכובו של דודו טופז, שרץ ברחבי ישראל במשך שנתיים וגם התארחה במופע בקטע סטנד-אפ משלה. הגישה פינת סטנד-אפ קבועה בתוכנית "הכול זז עם דודו טופז" בערוץ 2, רשת (2006-2005).

שיחקה בסדרת הטלוויזיה המוקומנטרית של שי אביבי "בשורות טובות" (2007-2006), בה גילמה את דמותה של אמא ענייה וחסרת כול, במעין אייטם חדשותי לצידו של דני קושמרו.

ב-2007 שיחקה בסדרה "הכל דבש" של יעל פוליאקוב, ועשתה כוריאוגרפיה ובימוי להצגת ילדים של פולי בתוך הסדרה.
שיחקה בטלנובלה היומית "חשופים" (2009), בה גילמה את דמותה של מזולה, ספרית שמתחזה לקואוצ'רית ומובילה לגיהנום את מגישת המהדורה המרכזית גלי ארזי (יעל בר זוהר).

שיחקה בסרט הקולנוע "סיפור גדול" (2009), בבימויים של שרון מימון וארז תדמור; היא גילמה את דמותה של גילה, אסירה שמנהיגה מרד בכלא.
בסדרת הטלוויזיה הקומית "גבוה וגרינבאום" (2011) גילמה את דמותה של מאיה, בתו של מלך הסופר (אייל רוזלס), הנשואה לאסי (קובי מימון).
בשנת 2011 שיחקה בסרטו הדרמטי של הבמאי ניסים נוטריקה "רסיסי אהבה" את דמותה של ציונה לצדם של ריימונד אמסלם ויחזקאל לזרוב.

ב-2007 זכתה יחד עם שרון מימון במקום הראשון, בפרס של הקרן החדשה לקולנוע וטלוויזיה בתחרות "הסיפור שלנו". T.V אירופה, הפקה של פסטיבל הסרטים הבינלאומי חיפה - על כתיבת רעיון לפיתוח תסריט "שיחות מלוכלות"; על פי רעיון מקורי מאת אופירה רחמים (תחרות בינלאומית שבה שפטו אנשי טלוויזיה וקולנוע מכל העולם כולל מהBBC בריטניה ומהZDF גרמניה).

בשנת 2011 הייתה חברה במשלחת ללוס אנג'לס בניהולו של מיקי ירושלמי שערכה כיתות אומן עם מפיקים ויוצרים הוליוודיים.
ב-2012 כתבה וביימה הצגת ילדים והוציאה על-פיה דיוידי, במיזם משותף עם רמי לוי.

ב-2013 שיחקה בסרטם של גיא נתיב וארז תדמור "הבן של אלוהים" והייתה חלק מהקאסט הדוקומנטרי בסרט על נשים מצחיקות ומצליחות "אילוף הגוררת".

עשתה תפקידי אורח בסרטים "להרוג דבורה" של שרון מימון וטל גרניט וב"הדילרים" של עודד דוידוף.
ב-2014 שיחקה בסדרה הקומית "איפה אתה חי?" בבימויו של ירון שילון.
2021 משחקת בתפקיד חנה חנינה חנן בסדרת הרשת מותק בול באמצע.

השתתפה בפרסומות רבות, בהן לפז והונדה, וינר, מיונז - אׂסם, סלקום, אתר gov.il, קרלו תנובה והלשכה המרכזית לסטטיסטיקה.

היא מתגוררת במבשרת ציון.

תפקידים
-------

### קולנוע

| סרט | תסריטאי | במאי | תפקיד | שנה |
| --- | --- | --- | --- | --- |
| הבן של אלוהים | ארז תדמור, גיא נתיב | ארז תדמור, גיא נתיב | הבת | 2014 |
| אילוף הגוררת | ריקי שלח, תמי ברנשטיין | ריקי שלח | בתפקיד עצמה | 2013 |
| הדילרים | רמי דוידוף, שגיא אזולאי | עודד דוידוף | מטפלת | 2012 |
| רסיסי אהבה | ניסים נוטריקה | ניסים נוטריקה | ציונה | 2012 |
| להרוג דבורה (סרט קצר) | טל גרניט, שרון מימון | טל גרניט, שרון מימון | האם | 2009 |
| סיפור גדול | שרון מימון, דני כהן סולל | שרון מימון, ארז תדמור | גילה | 2009 |
| רחמים | יניב אמודאי | יניב אמודאי | פקידה | 2007 |
| מרס תורכי | לימור נחמיאס (על פי ספרה "צבוטותי"), גל זייד | עודד דוידוף | כהן | 2001 |

### טלוויזיה

| תוכנית/ סדרה | סוגה | ערוץ | הפקה | יוצרים | במאי/ עורך | תפקיד | שנה |
| --- | --- | --- | --- | --- | --- | --- | --- |
| מותק בול באמצע | סדרה דרמה קומית | כאן 11 | אולפני הרצליה | שמואל הספרי | שמואל הספרי | חנה חנינה חנן | 2021 |
| איפה אתה חי? | סדרה קומית | ערוץ 1 |  | חי ורונן דוידוב | ירון שילון | לילה | 2015 |
| גבוה וגרינבאום | סדרה קומית | ערוץ 2 (קשת) | מטר הפקות | רן אפלברג, דניאל אדר, עמי אמיר | דניאל אדר | מאיה | 2011 |
| פילרים לבחירות | מערכונים | ערוץ 10 | באזז הפקות |  |  |  | 2009 |
| חשופים (עונה 1, 2) | טלנובלה יומית | HOT3 | קודה הפקות | רם לנדס, שחר מגן | רני סער | מזולה חדד | 2009 |
| הכל דבש | סדרת דרמה קומית | ערוץ 2 (רשת) | אפרת שמעיה דרור | יעל פוליאקוב | עודד דוידוף | המעקלת מהעירייה |  |
| בשורות טובות | סדרת דרמה-קומית מוקומנטרית | ערוץ 2 (קשת) | סהר הפקות | מיכל ליבדינסקי; סדרה של שי אביבי | דפנה לוין, עודד רסקין |  | 2007-2006 |
| הכול זז עם דודו טופז |  | ערוץ 2 (רשת) |  |  |  | פינת סטנד-אפ קבועה | 2006-2005 |
| עובר כל גבול – סטנד-אפ בלי צנזורה | סטנדאפ, צולם בצוותא | ערוץ הסרטים של yes |  | אהרון קפלן |  | סטנדאפיסטית | 2005 |
| משכנתא | דרמת טלוויזיה קומית | ערוץ 2 (קשת) | גולן גלובוס | טל גרניט, שרון מימון | טל גרניט, שרון מימון | אם פונדקאית | 2004 |
| ערב אדיר | תוכנית בידור | ערוץ 2 (רשת) | יואב גרוס, יריב יפת |  |  | תפקידים שונים |  |
| יומטוב | סטנד-אפ |  |  |  |  |  |  |
| טיפול נמרץ | סדרת דרמה | ערוץ 2 (רשת) | יורם גלובוס | יורם גלובוס, עוזי פלד | רוני קיי | קרן | 2003 |
| יצאת גדול | שעשועון מתיחות | ערוץ 10 |  | פורמט אמריקאי | בן בכר | הנחיה ודמויות | 2003 |
| מנדל וגורנשטיין חקירות בע"מ | קומדיית מצבים | ערוץ 1 |  | אופירה רחמים, גיא מרוז, יוני להב | מיקי בהגן | בוחנת באופרה / חדרנית / מלצרית / חנה יעקב | 1999 |
| זבנג! | סדרה קומית | ערוץ 2 (קשת) | ליאורה לנדאו | אורנה לביא-פלינט, יואב גורפינקל ושי כרמי-פולק | רוני קיי | אושרית | 1999 |

### תיאטרון

| הצגה/מופע | תיאטרון | מחזאי | במאי | תפקיד | שנה |
| --- | --- | --- | --- | --- | --- |
| תמסרי לבתי שיצאתי למסע (מחזה קריאה) | התיאטרון הקאמרי | דניס שלם | איה קפלן | תפקידים שונים בתוך המחזה | 2004 |
| בית ברנרדה אלבה | תיאטרון הספרייה | פדריקו גארסיה לורקה |  | השכנה | 1998 |
| תומי תם | תיאטרון בית צבי | אוראנד האריס | רפי ניב | המלכה הרעה | 1998 |
| אופירה רחמים | צוותא | אופירה רחמים | אופירה רחמים | מופע סטנד-אפ | 2014-1999 |
| ביקור הגברת הזקנה | תיאטרון החאן ותיכון ליד"ה | פרידריך דירנמאט | אשלי טוביאס | רובי | 1990 |

לקריאה נוספת
------------

* ליאת קופלמן, "שוטרת עם רחמים", פנאי פלוס, פברואר 2001, עמ' 40–41.
* נעמי אלון, "ידע כללי – קוראים לי אופירה רחמים-אלפנבאום", Time Out ישראל, 31-1 במאי 2005.

* Suzanne Selengut, "Funny with a soft spot", The Jerusalem Post, Spetember 13 2005, p. 24.

קישורים חיצוניים
----------------

ויקישיתוף מדיה וקבצים בנושא **אופירה רחמים** בוויקישיתוף
* אופירה רחמים, ברשת החברתית פייסבוק
* אופירה רחמים, במיזם "אישים" לתיעוד היצירה הישראלית
* אופירה רחמים, במסד הנתונים הקולנועיים IMDb (באנגלית)
* אופירה רחמים, באתר "אידיבי", מאגר הידע העברי לקולנוע ישראלי ועולמי

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007297810405171

 |